Son Ye-jin

Son Ye-jin (lahir Son Eon-jin pada 11 Januari 1982) ialah seorang pelakon wanita Korea Selatan. Beliau terkenal dengan lakonannya di dalam filem dan drama bertema romantik seperti The Classic (2003), Summer Scent (2003), A Moment to Remember (2004) dan April Snow (2005). Beliau telah memenangi pelbagai anugerah untuk persembahan lakonannya yang serba boleh di dalam pelbagai genre termasuk untuk Alone in Love (2006), My Wife Got Married (2008), The Pirates (2014), The Truth Beneath (2016) dan The Last Princess (2016).

Kerjaya

2000–2005 
Son Ye-jin pertama kali muncul sebagai peranan sokongan di dalam filem  arahan Park Ki-hyung, Secret Tears pada tahun 2000. Beliau kemudiannya melakonkan peranan utama di dalam drama Delicious Proposal, Sun-hee and Jin-hee dan Great Ambition. Peranan berprofil tinggi pertamanya di dalam layar perak adalah di dalam filem arahan Im Kwon-taek, Chi-hwa-seon yang ditayangkan di Festival Filem Cannes dimana filem ini berjaya membawa pulang anugerah Pengarah Terbaik pada tahun 2002.

Kejayaan terbesar semasa awal kerjaya beliau adalah di dalam filem Lovers' Concerto dan The Classic. The Classic, sebuah karya pengarah My Sassy Girl, Kwak Jae-yong terkenal di Hong Kong dan China sekaligus meningkatkan populariti Son di Asia. Son mengukuhkan status beliau sebagai bintang Hallyu pada tahun 2003 dengan melakonkan watak utama di dalam drama Summer Scent, drama ketiga di di dalam siri drama Endless Love arahan Yoon Seok-ho.

Dua filem beliau yang seterusnya juga mencapai kejayaan besar di Asia: A Moment to Remember, sebuah filem berdasarkan siri terkenal Jepun berjaya mencatat rekod box office di negara tersebut. Lebih daripada dua juta tiket panggung wayang filem ini juga terjual di Korea Selatan. Beliau kemudiannya membintangi filem April Snow bersama Bae Yong-joon dimana filem ini juga mencapai kejayaan di Jepun dan China. Ia walau bagaimanapun mencatat kutipan box office yang rendah di negara sendiri.

2006–2015 
Son kemudiannya membuang imej gadis berperwatakan baik di dalam projek-projek beliau yang seterusnya. Beliau melakonkan watak seorang penipu yang licik di dalam filem The Art of Seduction, seorang pemberita yang bercita-cita tinggi di dalam drama Spotlight, seorang perempuan penggoda di dalam filem Open City dan seorang janda di dalam drama Alone in Love. Pada tahun 2008, persembahan lakonan beliau sebagai wanita poliandri di dalam filem My Wife Got Married membolehkan beliau untuk memenangi kategori Pelakon Wanita Terbaik di Anugerah Filem Blue Dragon. Beliau turut menerima pencalonan di beberapa majlis anugerah lain.

Pada tahun 2009, Son membintangi filem misteri, White Night. Pada tahun berikutnya, beliau memilih untuk membintangi drama romantik komedi, Personal Taste. Ia disusuli dengan filem romantik komedi seram, Spellbound pada tahun 2011. Pada tahun 2012, Son membintangi filem blockbuster, The Tower, sebuah buatan semula filem Hollywood tahun 1974, The Towering Inferno. Beliau kembali ke televisyen pada tahun 2013 menerusi drama Don't Look Back: The Legend of Orpheus. Beliau kemudiannya membintangi filem Blood and Ties.

Son bersatu semula bersama Kim Nam-gil di dalam filem tahun 2014, The Pirates. Filem ini menerima ulasan bercampur tetapi mencatat kejayaan komersial. Persembahan lakonan Son di dalam filem ini membolehkan beliau untuk memenangi kategori Pelakon Wanita Terbaik di Anugerah Grand Bell. Son kemudiannya membintangi filem komedi gelap, Bad Guys Always Die bersama pelakon Taiwan, Chen Bolin. Filem ini merupakan sebuah penerbitan bersama diantara China dan Korea Selatan dimana penggambaran mengambil tempat di Pulau Jeju.

2016–sekarang 
Pada tahun 2016, Son bersatu semula bersama bintang My Wife Got Married, Kim Joo-hyuk di dalam filem seram ngeri politik, The Truth Beneath. Beliau memenangi kategori Pelakon Wanita Terbaik di Anugerah Filem Buil ke–25 dan Anugerah Pengkritik Filem Busan ke–17. Beliau kemudiannya melakonkan watak Puteri Deokhye di dalam filem biopik, The Last Princess. Filem ini menerima ulasan positif daripada pengkritik filem dan mencapai kejayaan box office dengan kutipan AS$40.35 juta di seluruh dunia. Son dipuji oleh pengkritik filem untuk persembahan lakonannya.

Pada tahun 2017, Son telah dipilih untuk berlakon di dalam filem seram ngeri jenayah, Negotiation bersama Hyun Bin. Pada tahun 2018, Son membintangi bersama So Ji-sub di dalam filem Now I Will Meet You, berdasarkan novel Jepun Be With You. Pada tahun yang sama, Son kembali berlakon di dalam drama selepas lima tahun menerusi drama JTBC, Something in the Rain.

Filemografi

Filem

Drama

Anugerah dan pencalonan

Rujukan

Pautan luar
 
 

Kelahiran 1982
Orang hidup
Pelakon wanita Korea Selatan